Ek begin eerder die jaar met vrae, en nie resolusies nie – Mamma-luv
Party mense vaar goed met nuwejaarsresolusies, ander nie. Ek is een van hulle; en ek sit al so lank met onbeantwoorde vrae wat net nooit tot uitsluitsel kom nie. Watter mens het nie vrae nie. David Whyte het gesê:
So, hierdie jaar begin ek nie met besluite, resolusies, oplossings, beloftes, nuwe beginne, skoon bladsye, diete, oefenprogramme, en lewensveranderinge nie. Ek begin met vrae…. Wat as ek dit doen, en wat as ek nie? Wat as ek ja sê, of nee? Hoe sal dinge uitwerk as ek terughou, of alles gee? Hoe sal dit uitwerk as ek iets nuuts aanpak? Wat as dinge die jaar verander? Of wat as dit dieselfde bly?
Nietemin, hierdie gaan ‘n jaar wees van nog vrae; maar díé keer gaan ek baie meer ruimte gee daarvoor; en ek gaan vrede maak met die vrae wat vir so lank al aan my hartsnare roer vir aandag, wat gehoor wil word, beantwoord wil word, en verstaan wil word.
Ons spandeer soveel tyd en moeite om ons ou besluite te beskerm. Ons ploeg ons hakke ferm in die grond vir ou doelwitte wat nog steeds vasgeknoop is aan die ou moese en konne en wat asse…. Moese en konne en wat asse wat dalk glad nie meer aan ons behoort nie; of ou doelwitte wat nooit opgedateer of oordink is nie. Ons beskerm daardie doelwitte en besluite so verwoedelik…. En eintlik is dit desperaat vir nuwe vrae en opsies.
So, ek begin die jaar met vrae. En saam met die vrae kom daar emosies op soos ‘n bietjie vrees en ‘n angstigheidjie, of opgewondenheid, moed en hoop, of selfs ‘n gevoel van dinge wat stadig maar seker begin beweeg; iets binne-in jou wat wakker word. Dis eintlik baie moeilik om saam met vrae te leef sonder om te voel jy word ‘n bietjie gestrek van moontlike groei wat plaasvind. En dan moet ‘n mens nie nie vir antwoorde gaan soek nie. Nog nie. Al die vrae en gevoelens en moontlikhede moet maar soos ‘n ratel in ons binneste skud en raas, maar laat dit oor ons spoel, en langs ons wandel, en rus vind in ons siele, en aan die voete van Jesus. Laat dit groei, soos ‘n saadjie; en rank tot in elke deel van ons menswees wat verbind is met ons waardes en oortuigings; tot in die dele van onsself wat moeg en vergete geraak het. Laat elke vraag wat al so lank wag om gehoor te word, ‘n stem ontwikkel…. Jou eie stem, nie die stem van ander nie.
Díé jaar gaan ek my vrae lééf. En dalk begin ek in die antwoorde ook leef. Wetend of onwetend. Twee boeke waarmee ek die jaar gaan begin is Year of Yes: How to Dance it Out, Stand in the Sun and Be Your Own Person, van Shonda Rhimes; en Journey Through Trauma van Gretchen Schmelzer.
Wat is jou vrae?
January 2, 2019 Andorize	antwoorde, nuwe jaar, resolusies, vrae
5 thoughts on “Ek begin eerder die jaar met vrae, en nie resolusies nie”
Ek hou baie hiervan. Ek dink dis baie goed om soms dit wat ons doen, beskerm of wat ook al, te oordink. Op so ‘n manier groei ons.
Wat ‘n goeie idee. Vrae eerder as resolusies. Dalk kan ek net een resolusie maak en dit is om geduld te beoefen tot my vrae geantwoord word
Hierdie is ‘n blink plan! Bevraagteken alles en hou dit wat vir jou sin maak.
Net so Sonell 💐
January 3, 2019 at 06:04